b"\n_START_ARTICLE_\nXancre del castanyer\n_START_SECTION_\nSimptomatologia\n_START_PARAGRAPH_\nEl fong infecta la planta a trav\xc3\xa9s de ferides de l'escor\xc3\xa7a. El primer s\xc3\xadmptoma que desenvolupa l'arbre \xc3\xa9s un ataronjament de l'escor\xc3\xa7a al voltant de la zona infectada. El fong es va alimentant del c\xc3\xa0mbium i aquest atac provoca un esquerdament de l'escor\xc3\xa7a. A mesura que les hifes es desenvolupen sota l'escor\xc3\xa7a, el fong genera un compost t\xc3\xb2xic per la planta, l'\xc3\xa0cid ox\xc3\xa0lic, que pot provocar la mort de la part infectada i la part superior d'aquesta. Altres s\xc3\xadmptomes t\xc3\xadpics d'altres malalties que presenta un arbre afectat s\xc3\xb3n el creixement de brots epic\xc3\xb2rnics sota la zona de l'atac i la perman\xc3\xa8ncia de les fulles a l'arbre quan estan seques.\n_START_SECTION_\nAgent causant\n_START_PARAGRAPH_\nCryphonectria parasitica \xc3\xa9s un fong de la fam\xc3\xadlia de les Cryphonectriaceae. \xc3\x89s originari d'\xc3\x80sia i actualment tamb\xc3\xa9 es troba a l'Am\xc3\xa8rica del Nord, Europa i \xc3\x80frica del Nord. Degut a la seva facilitat de propagaci\xc3\xb3 i virul\xc3\xa8ncia es considerada una esp\xc3\xa8cie invasora i de quarantena. Aquest fong pot tenir reproducci\xc3\xb3 sexual i asexual._NEWLINE_Els picnidis, els cossos fruct\xc3\xadfers asexuals, tenen forma de circell i s\xc3\xb3n de color groguenc o ataronjat. Durant les etapes humides, en aquestes estructures es desenvolupen els conidis (espores asexuals) i aquests es dispersen per vectors animals, el vent o la pluja._NEWLINE_Per altra banda, durant l'hivern les seves espores sexuals es creen a uns peritecis en forma de berruga grogosa o ataronjada situats a l'estroma. Les espores s\xc3\xb3n alliberades durant la primavera i s\xc3\xb3n transportades pel vent. Un cop germinada, penetra infecta l'arbre a trav\xc3\xa9s de petites ferides i desenvolupa un miceli que creix a l'escor\xc3\xa7a interna i mata el c\xc3\xa0mbium a causa de l'alliberaci\xc3\xb3 d'\xc3\xa0cid ox\xc3\xa0lic."